CELEX: 32018R1639
Language: sk
Date: 2018-07-13 00:00:00
Title: Delegované nariadenie Komisie (EÚ) 2018/1639 z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa bližšie určujú prvky kódexu správania, ktorý majú vypracovať správcovia referenčných hodnôt, a ktoré sú založené na vstupných údajoch od prispievateľov (Text s významom pre EHP)

5.11.2018   
               
               
                  SK
               
               
                  Úradný vestník Európskej únie
               
               
                  L 274/11
               
            
         DELEGOVANÉ NARIADENIE KOMISIE (EÚ) 2018/1639
         z 13. júla 2018,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa bližšie určujú prvky kódexu správania, ktorý majú vypracovať správcovia referenčných hodnôt, a ktoré sú založené na vstupných údajoch od prispievateľov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 15 ods. 6,
         keďže:
         
                     (1)
                  
                  
                     V článku 15 nariadenia (EÚ) 2016/1011 sa požaduje, aby správca referenčnej hodnoty, ktorá je založená na vstupných údajoch od prispievateľov, vypracoval pre uvedenú referenčnú hodnotu kódex správania, v ktorom jasne určí zodpovednosti prispievateľov, pokiaľ ide o prispievanie vstupnými údajmi. Ak správca poskytne skupinu referenčných hodnôt, ktorá sa skladá z viac ako jednej referenčnej hodnoty založenej na vstupných údajoch od prispievateľov, môže sa pre túto skupinu referenčných hodnôt vypracovať jediný kódex správania. V článku 15 ods. 2 uvedeného nariadenia sa uvádzajú prvky, ktoré musia byť ako minimum zahrnuté v každom kódexe správania vypracovanom podľa uvedeného článku. Ak je referenčná hodnota referenčnou hodnotou týkajúcou sa regulovaných údajov vymedzenou v článku 3 ods. 1 bode 24 uvedeného nariadenia, nevyžaduje sa žiadny kódex správania.
                  
               
                     (2)
                  
                  
                     S cieľom zabezpečiť, aby bola referenčná hodnota určená správne, je veľmi dôležité, aby vstupné údaje poskytované prispievateľmi mali všetky vlastnosti požadované na základe metodiky a aby boli úplné. V kódexe správania by sa preto mali uvedené vlastnosti opísať dostatočne podrobne a malo by sa špecifikovať, ktoré údaje má prispievateľ zohľadniť, ktoré môže vylúčiť a ako má postúpiť vstupné údaje správcovi.
                  
               
                     (3)
                  
                  
                     Kľúčovým faktorom pri zabezpečení integrity referenčnej hodnoty založenej na prispievaní vstupnými údajmi je, aby osoby vymenované prispievateľom na predkladanie vstupných údajov mali správne vedomosti, zručnosti, odbornú prípravu a skúsenosti na vykonávanie tejto úlohy. Kódex správania by mal preto obsahovať ustanovenie vyžadujúce, aby každý prispievateľ pred tým, ako udelí povolenie osobám, ktoré sa majú stať predkladateľmi, vykonal niekoľko kontrol týkajúcich sa uvedených osôb.
                  
               
                     (4)
                  
                  
                     Spoľahlivosť referenčnej hodnoty do veľkej miery závisí od správnosti vstupných údajov. Preto je veľmi dôležité, aby prispievatelia skontrolovali údaje pred ich predložením a po ich predložení s cieľom vylúčiť akékoľvek podozrivé vstupy a aby takisto potvrdili splnenie požiadaviek kódexu správania. Kódex správania by mal preto obsahovať ustanovenia vyžadujúce, aby prispievatelia vykonali kontrolu údajov pred ich prispení a po ich prispení.
                  
               
                     (5)
                  
                  
                     Riziko chyby alebo manipulácie je nepochybne najväčšie v prípade, že prispievatelia môžu pri prispievaní vstupnými údajmi využiť vlastné uváženie. V kódexe správania by sa preto malo vyžadovať, aby prispievatelia zaviedli politiky, v ktorých sa špecifikuje, kedy, ako a kto môže využiť vlastné uváženie.
                  
               
                     (6)
                  
                  
                     Kódex správania by mal obsahovať ustanovenia vyžadujúce, aby prispievatelia uchovávali záznamy údajov, ktoré boli zohľadnené pri každom prispievaní, a každé súvisiace využitie vlastného uváženia. Takéto záznamy sú základným nástrojom na stanovenie, či prispievatelia dodržali politiky vyžadované v kódexe správania, ktorých cieľom je zabezpečiť poskytnutie všetkých relevantných vstupných údajov.
                  
               
                     (7)
                  
                  
                     Náležitá identifikácia a riadenie konfliktov záujmov na úrovni prispievateľov je nevyhnutným krokom smerom k integrite a presnosti referenčnej hodnoty. Z tohto dôvodu by mal kódex správania obsahovať ustanovenia vyžadujúce, aby systémy a kontroly prispievateľov zahŕňali register konfliktov záujmov, v ktorom by mal prispievateľ zaznamenávať identifikované konflikty záujmov a opatrenia prijaté na ich riadenie.
                  
               
                     (8)
                  
                  
                     V súlade so zásadou proporcionality toto nariadenie bráni nadmernému administratívnemu zaťaženiu správcov a prispievateľov so zreteľom na významné a nevýznamné referenčné hodnoty, a to tým, že sa správcom významných alebo nevýznamných referenčných hodnôt umožní vypracovať kódexy správania, ktoré sú menej podrobné ako kódexy správania vyžadované pre kritické referenčné hodnoty.
                  
               
                     (9)
                  
                  
                     Správcovia by mali dostať dostatočný čas na to, aby vypracovali kódexy správania, ktoré spĺňajú požiadavky tohto nariadenia. Toto nariadenie by sa preto malo začať uplatňovať dva mesiace po tom, ako nadobudne účinnosť.
                  
               
                     (10)
                  
                  
                     Toto nariadenie vychádza z návrhu regulačných technických predpisov, ktoré Európsky orgán pre cenné papiere a trhy predložil Komisii.
                  
               
                     (11)
                  
                  
                     Európsky orgán pre cenné papiere a trhy vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (2),
                  
               PRIJALA TOTO NARIADENIE:
         
            Článok 1
            Opis vstupných údajov
            Kódex správania, ktorý má vypracovať správca podľa článku 15 ods. 1 nariadenia (EÚ) 2016/1011 („kódex správania“), zahŕňa jasný opis aspoň týchto náležitostí týkajúcich sa vstupných údajov, ktoré sa majú poskytnúť, ako aj súvisiace požiadavky:
            
                        a)
                     
                     
                        typ alebo typy vstupných údajov, ktoré sa majú poskytnúť;
                     
                  
                        b)
                     
                     
                        požadované normy, ktoré treba splniť vzhľadom na kvalitu a presnosť vstupných údajov;
                     
                  
                        c)
                     
                     
                        minimálny objem vstupných údajov, ktoré sa majú poskytnúť;
                     
                  
                        d)
                     
                     
                        poradie priority v ktorom sa majú poskytovať rôzne typy vstupných údajov, ak existuje;
                     
                  
                        e)
                     
                     
                        formát, v ktorom sa majú poskytovať vstupné údaje;
                     
                  
                        f)
                     
                     
                        periodicita predkladania vstupných údajov;
                     
                  
                        g)
                     
                     
                        načasovanie predkladania vstupných údajov;
                     
                  
                        h)
                     
                     
                        postupy týkajúce sa úprav a štandardizácie vstupných údajov, ktoré je povinný zaviesť každý prispievateľ, ak existujú.
                     
                  
         
            Článok 2
            Predkladatelia
            
               1.   Kódex správania zahŕňa ustanovenie zabezpečujúce, že osoba môže pôsobiť ako predkladateľ vstupných údajov v mene prispievateľa iba vtedy, ak je prispievateľ presvedčený o tom, že osoba má potrebné zručnosti, vedomosti, odbornú prípravu a skúsenosti na vykonávanie tejto úlohy.
            
            
               2.   V kódexe správania je opísaný postup náležitej starostlivosti, ktorý je prispievateľ povinný vykonať, aby sa presvedčil o tom, že osoba má potrebné zručnosti, vedomosti, odbornú prípravu a skúsenosti na to, aby v jeho mene predkladala vstupné údaje. Opis uvedeného postupu zahŕňa požiadavku vykonávať kontroly s cieľom overiť:
               
                           a)
                        
                        
                           totožnosť osoby;
                        
                     
                           b)
                        
                        
                           kvalifikáciu osoby a
                        
                     
                           c)
                        
                        
                           povesť osoby, ako aj to, či bola predtým táto osoba vylúčená z predkladania vstupných údajov do referenčnej hodnoty z dôvodov pochybenia.
                        
                     
            
               3.   V kódexe správania sa špecifikuje postup a komunikačné prostriedky, ktoré má použiť prispievateľ, keď oznamuje správcovi totožnosť každej osoby, ktorá predkladá vstupné údaje v jeho mene, a to s cieľom umožniť, aby správca skontroloval, či má predkladateľ povolenie na predkladanie údajov v mene prispievateľa.
            
         
         
            Článok 3
            Politiky, ktorými sa zabezpečí, že prispievateľ poskytne všetky relevantné vstupné údaje
            Kódex správania obsahuje ustanovenia vyžadujúce, aby prispievatelia zaviedli a dodržiavali aspoň tieto politiky:
            
                        a)
                     
                     
                        politiku vstupných údajov, ktorá obsahuje aspoň opis:
                        
                                    i)
                                 
                                 
                                    údajov, ktoré treba zohľadniť pri určení prispievania vstupnými údajmi; a
                                 
                              
                                    ii)
                                 
                                 
                                    údajov, ktoré môže prispievateľ vylúčiť z prispievania vstupnými údajmi, spolu s dôvodom alebo dôvodmi, pre ktoré môžu byť uvedené údaje vylúčené;
                                 
                              
                  
                        b)
                     
                     
                        politiku týkajúcu sa postúpenia údajov správcovi, ktorá zahŕňa aspoň tieto informácie:
                        
                                    i)
                                 
                                 
                                    opis postupu, ktorý sa má použiť na bezpečný prenos údajov a
                                 
                              
                                    ii)
                                 
                                 
                                    pohotovostné plány na predkladanie vstupných údajov v prípade technických alebo operačných ťažkostí, dočasnej absencie predkladateľa alebo nedostupnosti vstupných údajov potrebných pre danú metodiku.
                                 
                              
                  
         
            Článok 4
            Systémy a kontroly
            
               1.   Kódex správania obsahuje ustanovenia zabezpečujúce, aby systémy a kontroly uvedené v článku 15 ods. 2 písm. d) nariadenia (EÚ) 2016/1011 zahŕňali okrem iného tieto prvky:
               
                           a)
                        
                        
                           kontroly pred prispením vstupnými údajmi s cieľom identifikovať akékoľvek podozrivé vstupné údaje vrátane kontrol prostredníctvom preskúmania údajov druhou osobou;
                        
                     
                           b)
                        
                        
                           kontroly po prispení vstupnými údajmi s cieľom potvrdiť, že vstupné údaje boli poskytnuté v súlade s požiadavkami kódexu správania a identifikovať akékoľvek podozrivé vstupné údaje;
                        
                     
                           c)
                        
                        
                           monitorovanie prenosu vstupných údajov správcovi v súlade s platnými politikami.
                        
                     
            
               2.   Kódex správania môže povoliť, aby prispievateľ používal na prispievanie vstupnými údajmi automatizovaný systém, v ktorom fyzické osoby nemôžu upravovať prispievanie vstupnými údajmi, iba ak kódex správania udelí takéto povolenie za týchto podmienok:
               
                           a)
                        
                        
                           prispievateľ je schopný sústavne monitorovať riadne fungovanie automatizovaného systému; a
                        
                     
                           b)
                        
                        
                           prispievateľ kontroluje automatizovaný systém po každej aktualizácii alebo zmene jeho softvéru, a to pred prispením novými vstupnými údajmi.
                        
                     V takom prípade sa v kódexe správania nemusí vyžadovať, aby prispievateľ zaviedol kontroly uvedené v odseku 1.
            
            
               3.   V kódexe správania sa vymedzujú postupy, ktoré musí prispievateľ zaviesť s cieľom riešiť akékoľvek chyby vo vstupných údajoch, ktorými sa prispieva.
            
            
               4.   V kódexe správania sa vyžaduje, aby prispievateľ pravidelne a v každom prípade aspoň raz ročne preskúmal systémy a kontroly, ktoré sú v ňom zavedené, pokiaľ ide o prispievanie vstupnými údajmi.
            
         
         
            Článok 5
            Politiky využívania vlastného uváženia pri prispievaní vstupnými údajmi
            Ak sa v kódexe správania stanovuje, aby prispievateľ pri prispievaní vstupnými údajmi využíval vlastné uváženie, je prispievateľ povinný zaviesť zásady využívania vlastného uváženia, v ktorých sa špecifikujú aspoň tieto prvky:
            
                        a)
                     
                     
                        okolnosti, za ktorých môže prispievateľ využívať vlastné uváženie;
                     
                  
                        b)
                     
                     
                        osoby v rámci organizácie prispievateľa, ktoré majú povolenie využívať vlastné uváženie;
                     
                  
                        c)
                     
                     
                        vnútorné kontroly, ktoré regulujú využívanie vlastného uváženia prispievateľom v súlade s jeho politikami;
                     
                  
                        d)
                     
                     
                        osoby v rámci organizácie prispievateľa, ktoré majú povolenie vykonať ex-post hodnotenie využívania vlastného uváženia.
                     
                  
         
            Článok 6
            Zásady uchovávania záznamov
            
               1.   Kódex správania obsahuje ustanovenia vyžadujúce, aby prispievatelia zaviedli zásady uchovávania záznamov, ktoré zabezpečia, aby prispievateľ uchovával záznam so všetkými relevantnými informáciami potrebnými na kontrolu toho, či prispievateľ dodržiava kódex správania, ako aj záznam obsahujúci aspoň tieto informácie:
               
                           a)
                        
                        
                           politiky a postupy prispievateľa upravujúce prispievanie vstupnými údajmi a akékoľvek významné zmeny uvedených politík alebo postupov;
                        
                     
                           b)
                        
                        
                           register konfliktov záujmov uvedený v článku 8 ods. 1 písm. b) tohto nariadenia;
                        
                     
                           c)
                        
                        
                           akékoľvek disciplinárne opatrenia prijaté proti ktorémukoľvek zamestnancovi prispievateľa so zreteľom na činnosti súvisiace s referenčnou hodnotou;
                        
                     
                           d)
                        
                        
                           zoznam predkladateľov a osôb vykonávajúcich kontroly týkajúce sa prispievania vrátane ich mien a úloh v rámci organizácie prispievateľa a dátumov, kedy im bolo udelené povolenie na vykonávanie úloh súvisiacich s predkladaním a prípadne aj to, kedy im bolo uvedené povolenie odňaté;
                        
                     
                           e)
                        
                        
                           so zreteľom na prispievanie vstupnými údajmi:
                           
                                       i)
                                    
                                    
                                       poskytnuté vstupné údaje;
                                    
                                 
                                       ii)
                                    
                                    
                                       údaje zohľadnené pri určení prispievania vstupnými údajmi a akékoľvek údaje, ktoré boli z neho vylúčené;
                                    
                                 
                                       iii)
                                    
                                    
                                       akékoľvek využívanie vlastného uváženia;
                                    
                                 
                                       iv)
                                    
                                    
                                       akékoľvek vykonané kontroly vstupných údajov;
                                    
                                 
                                       v)
                                    
                                    
                                       akákoľvek komunikácia týkajúca sa prispievania vstupnými údajmi medzi predkladateľom a ktoroukoľvek osobou v rámci organizácie prispievateľa, ktorá vykonáva kontroly so zreteľom na príspevky.
                                    
                                 
                     
            
               2.   V kódexe správania sa vyžaduje, aby sa v zásadách uchovávania záznamov stanovilo, že informácie sa majú uchovávať minimálne päť rokov, alebo tri roky, ak záznamy predstavujú telefonický rozhovor alebo elektronickú komunikáciu, pričom sa uchovávajú na médiu, ktoré umožňuje, aby boli informácie dostupné na použitie v budúcnosti.
            
            
               3.   Správca sa môže rozhodnúť, že upustí od požiadavky v odseku 1 písm. e) bode iv) v prípade, že prispievateľ prispieva vstupnými údajmi do významnej referenčnej hodnoty.
            
            
               4.   Správca sa môže rozhodnúť, že upustí od jednej alebo obidvoch požiadaviek v odseku 1 písm. e) bodoch iv) a v) v prípade, že prispievateľ prispieva vstupnými údajmi do nevýznamnej referenčnej hodnoty.
            
         
         
            Článok 7
            Oznamovanie podozrivých vstupných údajov
            
               1.   V kódexe správania sa vyžaduje, aby prispievateľ zaviedol zdokumentované vnútorné postupy, ktoré zabezpečia, aby jeho zamestnanci oznámili akékoľvek podozrivé vstupné údaje funkcii prispievateľa týkajúcej sa dodržiavania súladu s predpismi, ak existuje, a vrcholovému manažmentu prispievateľa.
            
            
               2.   V kódexe správania sa špecifikujú podmienky, za ktorých musí prispievateľ oznámiť podozrivé vstupné údaje správcovi, ako aj postup a komunikačné prostriedky, ktoré má použiť prispievateľ na kontaktovanie správcu.
            
         
         
            Článok 8
            Konflikty záujmov
            
               1.   V kódexe správania sa vyžaduje, aby prispievateľ zaviedol systémy a kontroly týkajúce sa riadenia konfliktov záujmov, ktoré zahŕňajú aspoň tieto prvky:
               
                           a)
                        
                        
                           zavedenie politiky konfliktov záujmov, ktorá rieši:
                           
                                       i)
                                    
                                    
                                       postup identifikovania a riadenia konfliktov záujmov vrátane akejkoľvek vnútornej eskalácie konfliktov záujmov;
                                    
                                 
                                       ii)
                                    
                                    
                                       kroky s cieľom zabrániť riziku konfliktov záujmov v priebehu prijímania predkladateľov alebo toto riziko minimalizovať;
                                    
                                 
                                       iii)
                                    
                                    
                                       kroky s cieľom zabrániť riziku konfliktov záujmov v oblasti politiky odmeňovania zamestnancov prispievateľa alebo toto riziko minimalizovať;
                                    
                                 
                                       iv)
                                    
                                    
                                       kroky s cieľom zabrániť riziku konfliktov záujmov vyplývajúcich z riadiacej štruktúry prispievateľa alebo toto riziko minimalizovať;
                                    
                                 
                                       v)
                                    
                                    
                                       požiadavky so zreteľom na komunikáciu medzi predkladateľmi a ostatnými zamestnancami v rámci organizácie prispievateľa;
                                    
                                 
                                       vi)
                                    
                                    
                                       akékoľvek fyzické alebo organizačné oddelenie predkladateľov a ostatných zamestnancov prispievateľa požadované s cieľom zabrániť riziku konfliktov záujmov alebo toto riziko minimalizovať;
                                    
                                 
                                       vii)
                                    
                                    
                                       pravidlá a opatrenia na riešenie akejkoľvek finančnej expozície, ktorú môže prispievateľ mať voči finančnému nástroju alebo finančnej zmluve, ktorá odkazuje na referenčnú hodnotu, do ktorej prispievateľ prispieva vstupnými údajmi.
                                    
                                 
                     
                           b)
                        
                        
                           zavedenie registra konfliktov záujmov, ktorý sa má používať na zaznamenanie akýchkoľvek identifikovaných konfliktov záujmov a akýchkoľvek opatrení prijatých na ich riešenie, spolu s požiadavkami na udržiavanie aktualizovaného registra a na zabezpečenie prístupu do registra pre interných alebo externých audítorov.
                        
                     
            
               2.   V kódexe správania sa vyžaduje, aby zamestnanci prispievateľa, ktorí sú zapojení do postupu prispievania, boli vyškolení vo všetkých politikách, postupoch a kontrolách týkajúcich sa identifikácie, prevencie a riadenia konfliktov záujmov.
            
            
               3.   Správca sa môže rozhodnúť, že upustí od jednej alebo viacerých požiadaviek v odseku 1 písm. a) bodoch iii), v), vi) a vii) v prípade, že prispievateľ prispieva vstupnými údajmi do nevýznamnej referenčnej hodnoty.
            
         
         
            Článok 9
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 25. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).